Bø i Telemark
        
         (tidlegare kommune)
Store norske leksikon,Geografi,Norges geografi,Vestfold og Telemark,Midt-Telemark,Bø
Bø var ein kommune i tidlegare Telemark fylke. Han vart slått saman med Sauherad til Midt-Telemark kommune i 2020 og vart samtidig ein del av Vestfold og Telemark fylke. Samanslåinga var del av ei landsomfattande kommunereform.
I 1867 vart Lunde skilt ut frå Bø som eigen kommune. Sidan den tid har det vore tre grensereguleringar, i 1883 vart to mindre område overførte, eitt frå Heddal og eitt frå Seljord, og i 1914 vart eit mindre område overført frå Sauherad.Kommunen omfatta Bøelvas dalføre frå tre kilometer ovanfor Gvarv til Seljordsvatnet, heiene sør og nord for hovuddalen, og dessutan delar av Lifjell. Tettstaden Bø, som var administrasjonssenter i Bø kommune, vart vidareført som administrasjonssenter i Midt-Telemark kommune. Natur Bøelva renn gjennom heile bygda, som er prega av vide dalar og skogkledde åsar. Busetnaden er spreidd, med ein viss konsentrasjon rundt administrasjonssenteret Bø og tettstaden Folkestad. I nord går åsane over i snaufjell, med det høgaste punktet Jøronnatten (1275 meter over havet) på grensa til Seljord. Næringsliv Jordbruk er ein viktig næringsveg, og bruka i Bø er større enn gjennomsnittet for fylket. Det meste av arealet vert brukt til kornproduksjon, men her er òg husdyrhald og fruktdyrking. Ein av dei store arbeidsplassane i kommunen er Bø-avdelinga av Høgskulen i Telemark, som frå 1974 til 1994 heitte Telemark distriktshøgskule. Reiselivsnæringa er i vekst. Administrativ inndeling og offentlege institusjonar Bø kommune svarte til soknet Bø i Øvre Telemark prosti.Mot slutten av 1800-talet høyrde Bø til Nedre Telemarken fogderi i Bratsberg amt. For statistiske formål var Bø kommune (per 2019) delt inn i to delområde med til saman 20 grunnkrinsar:  Bø nordre: Øvre Bø, Forberg 1, Verpe, Vreim, Oterholt, Folkestad 1, Folkestad 2, Vatnar, Valen  Bø sentrum: Eikjabygda 1, Bø, Langkåshaugen 2, Sandvin/Røysum/Lia, Breisås 1, Breisås 2, Breisås/Borgja, Flatin, Langkåshaugen 1, Eikjabygda 2, Forberg 2 Historikk og kultur Kommunen har to mindre museum, Bø bygdemuseum på Oterholt, som er ei avdeling av Telemark Museum, og Østerli Bygdetun på Lifjell. Telemarkfestivalen, det største folkemusikkarrangementet i fylket, vart stifta i 1990 og vert arrangert kvar sommar. Bø Blad, lokalavisa for Bø, vart grunnlagt i 1986. Avisa har hovudkontor i Bø, kjem ut kvar torsdag og er redigert på nynorsk. Kommunevåpenet Kommunevåpenet (godkjent i 1988) hadde tre feler i gull på raud bakgrunn og viser til spelemanns- og felemakartradisjonen som har stått sterkt i kommunen. Kart  Les meir i Store norske leksikon Bø – tettstad Midt-Telemark Vestfold og Telemark